
Hjælp os med at beskytte fremtidens drikkevand
Dit vandværk er medlem af Kalundborg Vandsamarbejde – et samarbejde mellem en række almene vandværker i Kalundborg Kommune og Kalundborg Forsyning. Sammen arbejder vi målrettet for at beskytte grundvandet og sikre rent drikkevand til både nuværende og kommende generationer. 
Kalundborg Vandsamarbejde tilbyder vi dig at få sløjfet din ubenyttede brønd eller boring på din ejendom helt gratis.
Gamle brønde og boringer kan udgøre en væsentlig risiko for grundvandet, hvis de ikke er lukket korrekt. De kan fungere som direkte transportveje for forurening fra jordoverfladen ned til de grundvandsmagasiner, som vores drikkevand kommer fra. Forureningen kan blandt andet stamme fra pesticider, olieprodukter, bakterier eller overfladevand. Derfor kan selv en tilsyneladende harmløs, ubenyttet brønd eller boring være en skjult trussel mod kvaliteten af vores fælles drikkevand.
Hvis du har en brønd eller boring, som ikke længere anvendes, opfordrer vi dig til at kontakte os. Sløjfningen udføres af en autoriseret brøndborer efter gældende regler, så anlægget lukkes forsvarligt og ikke længere kan fungere som en potentiel forureningsvej.
Ved at benytte tilbuddet bidrager du aktivt til:
• Beskyttelse af grundvandet og vores fælles drikkevandsressourcer.
• Mindre risiko for fremtidig forurening.
• En sikker og bæredygtig drikkevandsforsyning til kommende generationer.
• Et stærkere fælles arbejde for rent drikkevand i Kalundborg Kommune.
Hver enkelt sløjfet brønd eller boring gør en forskel. Din indsats er med til at beskytte en af vores vigtigste naturressourcer og sikre rent drikkevand i mange år frem.
Har du en ubenyttet brønd eller boring, eller er du i tvivl om forholdene på din ejendom, er du meget velkommen til at kontakte os for en uforpligtende dialog.
Sammen passer vi på grundvandet – til gavn for os alle.
Med venlig hilsen
HØNG VANDVÆRK A.M.B.A. 
Medlem af Kalundborg Vandsamarbejde
